มันนี่ทูเดย์
ธปท.รับ ฟอยล์ในธนบัตร 500 บาทลอกได้&nbsp;
12 มี.ค. 2558

ธปท.รับ ฟอยล์ในธนบัตร 500 บาทลอกได้  
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวถึงกระแสข่าวในสื่อสังคมออนไลน์ ที่แสดงคลิปธนบัตรชนิดราคา 500 บาทชำรุด โดยแผ่นฟอยล์ลอกออกมาได้ ว่า ธปท.อยู่ระหว่างการติดต่อเพื่อขอแลกธนบัตรฉบับดังกล่าวมาพิสูจน์ตามมาตรฐานต่อไป
อย่างไรก็ตาม การหลุดลอกของฟอยล์อาจเกิดขึ้นได้จากการที่ธนบัตรถูกใช้งานในสภาพที่ผิดปกติ เช่น ถูกสารเคมี ซึ่งไม่ได้เป็นการใช้กรณีปกติ เพราะถ้าใช้ปกติธรรมดาจะไม่เป็นเข่นนี้ เนื่องจากตรวจสอบคุณภาพของ ธปท.แล้ว เพราะในการผลิตธนบัตรก่อนนำมาใช้หมุนเวียนสู่มือประชาชนเพื่อการจับจ่ายใช้สอย ธนบัตรจะผ่านการทดสอบในด้านความคงทนตามสภาพการใช้งานปกติ รวมถึง การซักล้าง ขยำ หรือขัดถู 
อย่างไรก็ดี หากตรวจสอบคุณภาพแล้วเป็นธนบัตรจริง ประชาชนสามารถนำไปแลกเปลี่ยนได้ที่ธนาคารออมสิน หรือธนาคารพาณิชย์ทั่วไป
ทั้งนี้ ในการตรวจสอบคุณสมบัติของธนบัตรจริง ประชาชนสามารถตรวจสอบด้วยตัวเองตามวิธีง่ายๆ ได้แก่ สัมผัส (ตัวเลขแจ้งชนิดราคา และคำว่ารัฐบาลไทย เมื่อสัมผัสแล้วจะรู้สึกสะดุดมือ) ยกส่อง (ลายน้ำพระบรมฉายาสาทิสลักษณ์ของพระบาทสมเด็จพระเจ้าอยู่หัวฯ จะปรากฏเมื่อยกส่องกับแสงสว่าง) พลิกเอียง (ตัวเลขชนิดราคาแฝงอยู่ในลายประดิษฐ์บริเวณมุมธนบัตรจะเปลี่ยนสีเมื่อพลิกเอียงธนบัตรไปมา)